৭, ৮, ৯ মে-তে কী হয়েছিল? সত্যি জানিয়ে দিল ভারতীয় সেনা

ওয়েব ডেস্ক: ৭ মে গভীর রাতে পহেলগাম নাশকতার জবাব অপারেশন সিঁদুরের মাধ্যমে দেওয়া শুরু করে ভারত। পাল্টা হামলা চালানো শুরু করে পাকিস্তানও। শুরু হয় অবিশ্রান্ত ড্রোন হামলা। শ্রীনগর থেকে নালিয়া পর্যন্ত হামলা চলে বলে জানিয়েছেন ভারতের এয়ার মার্শাল একে ভারতী।

৭, ৮ এবং ৯ মে টানা হামলা চালিয়েছে পড়শি দেশ। তবে তিনদিনের আক্রমণের ধরন ছিল আলাদা। তবে তার বেশিরভাগই ভারত প্রতিহত করতে পেরেছে বলে জানান ভারতী। ৭ মে রাতে ইউএভি অর্থাৎ মানববিহীন উড়ন্ত যান ছিল বেশি। কিন্তু ৮ তারিখ রাতে ইউএভি কম ছিল, বেশি করে ছিল কপ্টার।

আরও পড়ুন: গুলি চললে এবার গোলা চলবে

এয়ার মার্শাল আরও বলেন, আমাদের শত্রুরা সংঘর্ষে তীব্রতা বাড়াতে চেয়েছিল। আমরাও প্রস্তুত ছিলাম। কোনও সামরিক ঘাঁটির ক্ষতি হতে দিইনি, কোনও বেসামরিক নাগরিকের ক্ষতি হয়নি।

৯-১০ মে রাতে ভারতীয় আকাশসীমার অভ্যন্তরে ড্রোন এবং বিমান প্রবেশ করিয়েছিল পাকিস্তান। তারা বেশ কিছু সামরিক ঘাঁটিতে হামলার চেষ্টা করে কিন্তু বেশির ভাগই প্রতিহত করা হয়। এয়ার মার্শাল ভারতী জানান, হামলায় পাকিস্তানের বেশ কিছু সামরিক ঘাঁটিতে হামলা চালায় ভারতীয় বাহিনী। এর মধ্যে রয়েছে চাকলালা, রফিকি-সহ বেশ কিছু অঞ্চল। ভারতীয় সেনাবাহিনী জানিয়েছে যে অপারেশন সিঁদুরে পাকিস্তানের বাহাওয়ালপুরে অবস্থিত জইশ-ই-মহম্মদের একটি জঙ্গি শিবির উড়িয়ে দেওয়া হয়েছে। পাকিস্তানকে স্পষ্ট বার্তা দেওয়া হয়েছে, আগ্রাসী মনোভাবকে কোনও ভাবেই বরদাস্ত করা হবে না। পাকিস্তান এবার সমঝোতা ভঙ্গ করলে ভারত তার কড়া জবাব দেবে।